SLOVENSKY

UPOZORNENIE: POUŽÍVANÍM VÁŠHO iPADU, iPHONU ALEBO iPODU TOUCH („ZARIADENIE“) SA ZAVÄZUJETE DODRŽIAVAŤ NASLEDOVNÉ ZMLUVNÉ PODMIENKY:

A.   APPLE iOS A iPadOS SOFTVÉROVÁ LICENČNÁ ZMLUVA
B.   DODATOČNÉ ZMLUVNÉ PODMIENKY PRE FUNKCIU APPLE PAY
C.   OZNAMY SPOLOČNOSTI APPLE

APPLE INC
APPLE iOS A iPadOS SOFTVÉROVÁ LICENČNÁ ZMLUVA
Licenčná zmluva koncového používateľa

POZORNE SI PREČÍTAJTE TÚTO SOFTVÉROVÚ LICENČNÚ ZMLUVU („LICENCIU“) PREDTÝM, AKO ZAČNETE POUŽÍVAŤ VAŠE ZARIADENIE ALEBO NAŇ SŤAHOVAŤ SOFTVÉROVÉ AKTUALIZÁCIE, NA KTORÉ SA TÁTO LICENCIA TIEŽ VZŤAHUJE. POUŽÍVANÍM ZARIADENIA ALEBO SŤAHOVANÍM SOFTVÉROVÝCH AKTUALIZÁCIÍ VYJADRUJETE SÚHLAS S PODMIENKAMI UVEDENÝMI V TEJTO LICENCII. POKIAĽ NESÚHLASÍTE S PODMIENKAMI UVEDENÝMI V TEJTO LICENCII, NEPOUŽÍVAJTE ZARIADENIE ANI NESŤAHUJTE SOFTVÉROVÉ AKTUALIZÁCIE

AK STE SI NEDÁVNO ZAKÚPILI ZARIADENIE A NESÚHLASÍTE S PODMIENKAMI UVEDENÝMI V TEJTO LICENCII, MALI BY STE ZARIADENIE VRÁTIŤ DO NAJBLIŽŠIEHO APPLE STORU ALEBO AUTORIZOVANÉMU DISTRIBÚTOROVI, U KTORÉHO STE ZARIADENIE KÚPILI, KDE VÁM BUDÚ VRÁTENÉ PENIAZE V SÚLADE S PRAVIDLAMI APPLE TÝKAJÚCIMI SA VRÁTENIA VÝROBKOV. TIETO PRAVIDLÁ NÁJDETE NA ADRESE https://www.apple.com/legal/sales-support/.

1. Všeobecné podmienky
(a) Softvér (vrátane kódu Boot ROM, vstavaného softvéru a softvéru tretích strán), dokumentácia, rozhrania, obsah, písma a akékoľvek dáta dodávané so zariadením („Pôvodný Apple softvér“) vrátane vylepšení jednotlivých funkcií, aktualizácií softvéru alebo softvéru na obnovenie systému poskytovaného spoločnosťou Apple („Aktualizácie Apple softvéru“), či už v ROM pamäti alebo na iných nosičoch v akejkoľvek podobe (Pôvodný Apple softvér a Aktualizácie Apple softvéru sa súhrnne označujú ako „Apple softvér“), sú vám licencované, nie predané spoločnosťou Apple Inc. („Apple“) len na použitie v súlade s podmienkami uvedenými v tejto Licencii. Apple a udeľovatelia licencií si ponechávajú vlastníctvo samotného Apple softvéru a vyhradzujú si všetky práva, ktoré vám výslovne neboli udelené. Súhlasíte s tým, že podmienky tejto Licencie sa budú vzťahovať na akúkoľvek aplikáciu od spoločnosti Apple, ktorá môže byť vstavaná vo vašom zariadení, okrem prípadov, keď má daná aplikácia vlastnú licenciu. V týchto prípadoch súhlasíte s licenčnými podmienkami danej aplikácie.

(b) Spoločnosť Apple môže vydať ďalšie aktualizácie Apple softvéru. Aktualizácie Apple softvéru, ak budú vydané, nemusia nevyhnutne obsahovať všetky existujúce softvérové funkcie, prípadne nové funkcie, ktoré Apple vydá pre novšie alebo iné modely zariadení. Podmienky uvedené v tejto licencii sa vzťahujú na akékoľvek aktualizácie Apple softvéru poskytnuté spoločnosťou Apple, pokiaľ nie je k aktualizácii Apple softvéru priložená osobitná licencia. V takom prípade súhlasíte s tým, že používanie Apple softvéru podlieha tejto priloženej licencii.

(c) Ak na nastavenie nového zariadenia použijete svoje existujúce zariadenie prostredníctvom funkcie expresné nastavenie, súhlasíte s tým, že používanie Apple softvéru na vašom novom zariadení bude podliehať podmienkam uvedeným v tejto licencii, pokiaľ nie je k Apple softvéru priložená osobitná licencia. V takom prípade súhlasíte s tým, že používanie daného Apple softvéru bude podliehať podmienkam uvedeným v tejto osobitnej licencii. Vaše zariadenie bude pravidelne kontrolovať, či nie sú k dispozícii aktualizácie Apple softvéru od Apple. Ak je k dispozícii nejaká aktualizácia, môže sa automaticky stiahnuť a nainštalovať do vášho zariadenia a do periférnych zariadení (ak je pre ne určená). Používaním Apple softvéru vyjadrujete súhlas s tým, že Apple môže stiahnuť a nainštalovať automatické aktualizácie Apple softvéru do vášho zariadenia a vašich periférnych zariadení. Automatické aktualizácie môžete kedykoľvek úplne vypnúť tak, že zmeníte nastavenie automatických aktualizácií v časti Nastavenia > Všeobecné > Aktualizácia softvéru.

2. Práva a obmedzenia vyplývajúce z tejto licencie
(a) Podľa pravidiel a podmienok uvedených v tejto Licencii vám bola udelená obmedzená neexkluzívna licencia na používanie Apple softvéru na jednom zariadení vyrobenom firmou Apple. S výnimkou prípadov uvedených v časti 2(b) a ak tak nie je uvedené osobitnej zmluve medzi vami a spoločnosťou Apple, neumožňuje táto licencia používanie Apple softvéru na viac ako jednom zariadení značky Apple a šírenie alebo poskytovanie Apple softvéru prostredníctvom siete, na ktorej by mohol byť používaný viacerými zariadeniami naraz, je zakázané. Táto Licencia vás neoprávňuje využívať rozhrania patentované spoločnosťou Apple a iné intelektuálne duševné vlastníctvo pri navrhovaní, vývoji, výrobe, udeľovaní licencie alebo distribúcii zariadení a príslušenstva tretích strán alebo softvérových aplikácií tretích strán určených na používanie s zariadeniami. Na niektoré tieto činnosti vás oprávňujú samostatné licencie poskytované spoločnosťou Apple. Pre viac informácií týkajúcich sa vývoja zariadení a príslušenstva tretích strán pre zariadenia navštívte stránku https://developer.apple.com/programs/mfi/. Pre viac informácií týkajúcich sa vývoja softvérových aplikácií pre zariadenia navštívte stránku https://developer.apple.com.

(b) Podľa pravidiel a podmienok uvedených v tejto Licencii vám bola udelená obmedzená neexkluzívna licencia na sťahovanie aktualizácií Apple softvéru, ktoré Apple poskytne pre váš model zariadenia na aktualizáciu alebo obnovenie softvéru na akomkoľvek zariadení, ktoré vlastníte, alebo je pod vašou správou. Táto Licencia vám neumožňuje aktualizovať alebo obnovovať zariadenie, ktoré nevlastníte alebo nespravujete, a zakazuje šírenie a poskytovanie aktualizácií Apple softvéru prostredníctvom siete, na ktorej by mohli byť používané naraz viacerými zariadeniami alebo počítačmi. Ak si do svojho počítača stiahnete aktualizáciu Apple softvéru, môžete si pre potreby zálohovania vytvoriť jednu kópiu aktualizácie Apple softvéru uloženú vo vašom počítači v čitateľnom formáte pod podmienkou, že táto kópia bude obsahovať všetky autorské práva alebo iné upozornenia týkajúce sa vlastníckych práv, ktoré obsahuje aj originál

(c) V rozsahu, v akom sú na vašom zariadení v čase jeho zakúpenia predinštalované aplikácie od spoločnosti Apple z predajne App Store (“Predinštalované aplikácie”), sa budete musieť prihlásiť do predajne App Store a prepojiť tieto Predinštalované aplikácie so svojím účtom v predajni App Store, ak chcete tieto aplikácie používať na svojom zariadení. Pri prepájaní jednej Predinštalovanej aplikácie so svojím účtom v predajni App Store súčasne automaticky prepojíte s účtom aj všetky ostatné Predinštalované aplikácie na svojom zariadení. Ak sa rozhodnete prepojiť Predinštalované aplikácie so svojím účtom App Store, súhlasíte s tým, že spoločnosť Apple môže prenášať, zhromažďovať, udržiavať, spracovávať a používať Apple ID používané vaším účtom App Store a jedinečný hardvérový identifikátor získaný z vášho zariadenia ako jedinečné identifikátory účtu za účelom overovania oprávnenosti vašich požiadaviek a poskytovania prístupu k Predinštalovaným aplikáciám prostredníctvom predajne App Store. Ak nechcete používať Predinštalované aplikácie, môžete ich zo svojho zariadenia kedykoľvek vymazať.

(d) Nesmiete a súhlasíte s tým, že nebudete a rovnako, že neumožníte iným osobám kopírovať (s výnimkou prípadov jednoznačne uvedených v tejto Licencii), dekompilovať, aplikovať reverzné inžinierstvo, rozoberať, pokúšať sa získať zdrojový kód, dekódovať, upravovať ani vytvárať diela odvodené z Apple softvéru alebo akýchkoľvek služieb poskytovaných Apple softvérom ani z akejkoľvek ich časti (s výnimkou a len v rozsahu, v akom je ľubovoľné vyššie uvedené obmedzenie zakázané príslušným právom alebo licenčnými podmienkami vzťahujúcimi sa na používanie open-source súčastí, ktoré môžu byť súčasťou Apple softvéru). Súhlasíte s tým, že nebudete odstraňovať, zakrývať ani pozmeňovať žiadne upozornenia na vlastnícke práva (vrátane upozornení na ochranné známky a autorské práva), ktorými môže byť Apple softvér označený, prípadne ich môže obsahovať.

(e) Apple softvér môže byť použitý na reprodukciu materiálov v prípade, že bude obmedzený na reprodukciu materiálov, ktoré nie sú chránené autorskými právami, materiálov, ktorých autorské práva vlastníte vy, alebo materiálov, ktoré ste oprávnený reprodukovať podľa zákona. Vlastnícke práva a práva na duševné vlastníctvo vzťahujúce sa na ľubovoľný obsah zobrazený, uložený alebo získaný prostredníctvom vášho zariadenia sú majetkom príslušného vlastníka daného obsahu. Takýto obsah môže byť chránený autorským právom alebo ďalšími zákonmi a dohodami na ochranu duševného vlastníctva a jeho používanie môže podliehať podmienkam používania tretej strany, ktorá obsah poskytuje. Pokiaľ sa tu neuvádza inak, táto Licencia vám neudeľuje žiadne práva na používanie takého obsahu, ani nezaručuje, že vám takýto obsah bude naďalej dostupný

(f) V súlade s podmienkami tejto Licencie môžete používať Animoji a Memoji znaky, ktoré sú zahrnuté v Apple softvéri alebo sú pomocou neho vytvorené („Systémové znaky“), (i) pri používaní Apple softvéru a (ii) na vytváranie vlastného originálneho obsahu a projektov na vaše osobné, nekomerčné použitie. Táto licencia nepovoľuje žiadne iné použitie Systémových znakov vrátane, nie však výlučne, používania, reprodukcie, zobrazovania, nahrávania, zverejňovania a redistribúcie akýchkoľvek Systémových znakov na účely zisku, neziskové účely, v kontexte verejného zdieľania či komerčné účely.

(g) Aby bolo možné vykonávať skratky akcií vo vybraných apkách a na vybraných webovýh stránkach („Skratky“), je možné, že Apple softvér bude na vašom zariadení vyžadovať prístup k vybraným softvérovým aplikáciám, službám alebo webovým stránkam tretích strán („Apky tretích strán“). Výslovne s tým súhlasíte a autorizujete Apple softvér na pristupovanie k týmto apkám a používanie týchto apiek tretích strán vo vašom mene a v rozsahu nevyhnutnom na vykonávanie skratiek v Apple softvéri. Súhlasíte s tým, že nebudete odosielať, zverejňovať, odosielať emailom, prenášať, zdieľať ani iným spôsobom sprístupňovať žiadne skratky, ktoré sú urážlivé, nevhodné alebo určené na nezákonné alebo nelegálne aktivity. Ďalej súhlasíte s tým, že nebudete zasahovať do, narúšať  ani spôsobovať neprimeranú záťaž na serveroch alebo sieťach pripojených k Apple softvéru alebo ľubovoľným apkám tretích strán ani porušovať predpisy, zásady alebo pravidlá takýchto sietí alebo apiek tretích strán. V rozsahu, v akom Apple softvér pristupuje k apkám tretích strán, Apple nemá žiadnu výslovnú ani implikovanú povinnosť poskytovať akúkoľvek technickú alebo inú podporu pre tieto apky tretích strán. S otázkami na technickú podporu a zákaznícke služby týkajúce sa softvéru, služieb, webstránok a/alebo produktov tretích strán sa obráťte priamo na príslušného predajcu, výrobcu alebo poskytovateľa služby. SÚHLASÍTE S TÝM, ŽE POČAS POUŽÍVANIA APPLE SOFTVÉRU PODLIEHATE VŠETKÝM PRÍSLUŠNÝM PODMIENKAM SLUŽIEB ALEBO INÝM DOHODÁM PRE TAKÝTO SOFTVÉR TRETÍCH STRÁN A ŽE S NIMI VYJADRUJETE SÚHLAS. STE VÝHRADNE ZODPOVEDNÍ ZA TO, ŽE VŠETKY SKRATKY SPĹŇAJÚ PRÍSLUŠNÉ PODMIENKY PRE JEDNOTLIVÉ APKY TRETÍCH STRÁN, KTORÉ SKRATKA POUŽÍVA. APPLE ŽIADNYM SPÔSOBOM NERUČÍ ZA TO, ŽE SKRATKY SPĹŇAJÚ PRÍSLUŠNÉ PODMIENKY ĽUBOVOĽNÝCH APIEK TRETÍCH STRÁN A NENESIE ZODPOVEDNOSŤ ZA ŽIADNE SKRATKY TRETÍCH STRÁN.

(h) Súhlasíte s tým, že budete používať Apple softvér a služby (tak, ako sú definované v časti 5) v súlade so všetkými príslušnými zákonmi vrátane miestnych zákonov krajiny alebo oblasti, v ktorej bývate, alebo v ktorej sťahujete alebo používate Apple softvér a služby. Funkcie Apple softvéru a služieb nemusia byť dostupné vo všetkých jazykoch alebo oblastiach, niektoré funkcie sa môžu líšiť podľa oblasti a niektoré môžu byť obmedzené alebo nedostupné u vášho poskytovateľa služby. Pre niektoré funkcie Apple softvéru a služieb sa vyžaduje pripojenie Wi-Fi alebo mobilné dátové pripojenie.

(i) Na používanie predajne App Store sa vyžaduje jedinečná kombinácia užívateľského mena a hesla nazývaná Apple ID. Apple ID sa vyžaduje aj na prístup k aktualizáciám aplikácií a určitým funkciám Apple Softvéru a Služieb.

(j) Beriete na vedomie, že množstvo funkcií, vstavaných aplikácií a služieb Apple softvéru prenáša dáta, čo môže mať za následok zvýšenie poplatkov za prenos dát v mobilnej sieti, a že za takéto poplatky nesiete plnú zodpovednosť. Môžete si prezerať aplikácie a určiť, ktoré z nich majú povolenie používať mobilné dáta, a v nastaveniach Mobilných dát si môžete zobraziť odhadované množstvo dát, ktoré spotrebovali dané aplikácie. Okrem toho, Wi-Fi asistent sa môže pri slabom Wi-Fi signáli automaticky prepnúť do mobilnej siete, čo môže mať za následok vyššiu spotrebu mobilných dát a ovplyvniť tak spotrebu vášho dátového paušálu. Wi-Fi asistent je predvolene zapnutý, ale môžete ho vypnúť v Nastaveniach. Viac informácií nájdete v užívateľskej príručke vášho zariadenia.

(k) Ak sa rozhodnete povoliť automatické aktualizácie aplikácií, vaše zariadenie bude u spoločnosti Apple pravidelne zisťovať dostupnosť aktualizácií aplikácií na vašom zariadení. V prípade, že sa zistí dostupná aktualizácia, automaticky sa stiahne do vášho zariadenia a nainštaluje sa. Automatické aktualizácie aplikácií môžete kedykoľvek úplne vypnúť tak, že prejdete na Nastavenia, klepnete na položku iTunes a App Store a v časti Automatické sťahovanie vypnete aktualizácie.

(l) Používanie zariadení môže za určitých okolností odvádzať vašu pozornosť a viesť k vzniku nebezpečných situácií (vyhýbajte sa napríklad písaniu textových správ počas vedenia vozidla alebo používaniu slúchadiel počas jazdy na bicykli). Používaním vášho zariadenia súhlasíte s tým, že nesiete zodpovednosť za dodržiavanie pravidiel, ktoré zakazujú alebo obmedzujú používanie mobilných telefónov alebo slúchadiel (napríklad povinnosti používať hands-free sadu pri telefonovaní počas vedenia vozidla).

3. Presun práv. Je zakázané prenajímať, požičiavať, predávať, nanovo distribuovať alebo licencovať Apple softvér. Môžete však raz a natrvalo presunúť všetky vaše licenčné práva na Apple softvér ďalšej strane v spojitosti s prevodom vlastníctva vášho zariadenia za nasledujúcich podmienok: (a) prevod musí zahŕňať vaše zariadenie a všetok Apple softvér, vrátane všetkých jeho častí a tejto Licencie; (b) neponecháte si žiadnu kópiu Apple softvéru, celkovú ani čiastočnú, vrátane kópií uložených na počítači alebo inom pamäťovom zariadení; (c) druhá strana, ktorá od vás získa Apple softvér, si prečíta a vyjadrí súhlas s podmienkami uvedenými v tejto Licencii.

4. Súhlas s použitím údajov. Počas používania vášho zariadenia je vaše telefónne číslo a určité jedinečné identifikátory vášho zariadenia odosielané do Apple kvôli tomu, aby vás na vašom telefónnom čísle vedeli kontaktovať ostatní užívatelia prostredníctvom rôznych komunikačných funkcií Apple softvéru, ako je napríklad iMessage a FaceTime. Počas používania služby iMessage môže Apple na obmedzený čas uchovať vaše správy v zašifrovanej podobe s cieľom zabezpečenia ich doručenia. FaceTime alebo iMessage môžete vypnúť v nastaveniach FaceTime alebo Správ na svojom zariadení. Niektoré funkcie, napríklad Analytika, Lokalizačné služby, Siri a Diktovanie, môžu na svoje fungovanie vyžadovať informácie z vášho zariadenia. Keď tieto funkcie zapnete alebo budete používať, budú poskytnuté podrobné informácie o údajoch odosielaných spoločnosti Apple a spôsobe ich používania. Ďalšie informácie nájdete na adrese https://www.apple.com/privacy/. S vašimi osobnými údajmi sa po celý čas bude zaobchádzať v súlade so Zásadami ochrany osobných údajov spoločnosti Apple, na ktoré odkazuje táto Licencia, a ktoré sú dostupné na adrese: https://www.apple.com/legal/privacy/.

5. Služby a materiály tretích strán
(a) Apple softvér môže umožniť prístup do iTunes Store spoločnosti Apple, do App Store, Apple Books, Game Center, iCloudu, služby Mapy a ďalších služieb a webových stránok spoločnosti Apple a tretích strán (súhrnne označované ako „Služby“). Tieto služby nemusia byť dostupné vo všetkých jazykoch alebo krajinách. Na používanie služieb je nutný prístup na internet a využívanie určitých Služieb vyžaduje Apple ID a niektoré Služby vyžadujú súhlas s dodatočnými podmienkami, prípadne môžu byť dodatočne spoplatnené. Používaním tohto softvéru v spojení s Apple ID alebo inou službou Apple súhlasíte s podmienkami príslušnej Služby, ako sú napríklad aktuálne podmienky a pravidlá používania mediálnych služieb spoločnosti Apple pre krajinu, v ktorej pristupujete k týmto Službám, ktoré sú dostupné na https://www.apple.com/legal/internet-services/itunes/

(b) Ak sa prihlásite do služby iCloud, niektoré funkcie iCloudu, ako napríklad iCloud Fotky, Môj Fotostream, Zdieľané albumy, Záloha alebo Nájsť môj iPhone, môžu byť dostupné priamo z Apple softvéru. Beriete na vedomie a súhlasíte s tým, že používanie iCloudu a týchto funkcií podlieha najnovším zmluvným podmienkam služby iCloud, ktoré sú dostupné na adrese: https://www.apple.com/legal/internet-services/icloud/.

(c) Obsah aplikácie News. Používanie obsahu, ku ktorému pristupujete prostredníctvom aplikácie News, je obmedzené výlučne na osobné, nekomerčné použitie, neprenáša na vás žiadny vlastnícky podiel obsahu a výslovne a bez obmedzenia vylučuje všetky práva na komerčné alebo propagačné využívanie tohto obsahu. Navyše je opätovné zverejňovanie, prenášanie a reprodukovanie všetkých obrázkov dostupných prostredníctvom News ako samostatných súborov zakázané.

(d) Mapy. Mapové služby a funkcie Apple softvéru („Mapy“) vrátane pokrytia mapovými dátami sa v jednotlivých oblastiach môžu líšiť. Pri použití ľubovoľných funkcií založených na polohe v Mapách, ako je napríklad podrobná navigácia, premávka alebo lokálne vyhľadávanie, môžu byť do Apple za účelom spracovania vašej žiadosti a pomoci s vylepšovaním Máp odoslané rôzne informácie týkajúce sa polohy a používania vrátane okamžitej geografickej polohy vášho zariadenia. Tieto dáta týkajúce sa polohy a používania sú spoločnosťou Apple zhromažďované spôsobom, ktorý neumožňuje vašu osobnú identifikáciu. Používaním Máp súhlasíte s tým, že spoločnosť Apple a jej dcérske spoločnosti a agenti môžu prenášať, zhromažďovať, spravovať, spracovávať a používať tieto informácie za účelom poskytovania a vylepšovania služby Mapy a jej funkcií a ďalších produktov a služieb spoločnosti Apple. Spoločnosť Apple môže tiež tieto informácie poskytovať buď v agregovanom formáte, alebo vo formáte, ktorý neumožňuje identifikáciu konkrétnej osoby, svojim partnerom a držiteľom licencií s cieľom vylepšovania ich mapových a od polohy závislých produktov a služieb. Funkcie Máp založené na polohe môžete zakázať tak, že prejdete do nastavenia lokalizačných služieb na svojom zariadení a vypnete individuálne nastavenie polohy pre Mapy. Niektoré funkcie Máp, ako napríklad podrobná navigácia, však budú po zakázaní lokalizačných služieb nedostupné.

(e) Beriete na vedomie, že pri používaní Služieb sa môžete stretnúť s materiálmi, ktoré je možné považovať za urážlivé, nemravné alebo nevhodné, a ktoré môžu, ale nemusia obsahovať neformálny jazyk a že výsledky akéhokoľvek vyhľadávania alebo zadania URL môžu automaticky a neúmyselne odkázať na takéto nevhodné materiály. Napriek tomu súhlasíte s používaním Služieb na vašu vlastnú zodpovednosť a s tým, že spoločnosť Apple, jej dcérske spoločnosti, agenti, riadiaci pracovníci ani licencori nenesú zodpovednosť za obsah, ktorý je možné označiť ako urážlivý, nemravný alebo nevhodný

(f) Niektoré Služby môžu zobrazovať, zahŕňať alebo sprístupňovať obsah, dáta, informácie, aplikácie alebo materiály tretích strán („Materiály tretích strán“) alebo odkazovať na webové stránky tretích strán. Používaním Služieb beriete na vedomie a súhlasíte s tým, že spoločnosť Apple nie je zodpovedná za skúmanie a vyhodnocovanie obsahu, správnosti, úplnosti, aktuálnosti, platnosti, dodržiavania autorských práv, legálnosti, slušnosti, kvality a akýchkoľvek ďalších aspektov takýchto Materiálov tretích strán alebo webových stránok. Spoločnosť Apple, jej zamestnanci a dcérske spoločnosti nenesú voči vám alebo komukoľvek inému žiadnu zodpovednosť, nesúhlasia, ani nebudú súhlasiť s nesením zodpovednosti za Služby a Materiály tretích strán, webové stránky alebo akékoľvek ďalšie materiály, produkty alebo služby tretích strán. Materiály tretích strán a odkazy na iné webové stránky sú vám poskytované výhradne pre vaše vlastné pohodlie

(g) Spoločnosť Apple ani žiaden z jej poskytovateľov obsahu nezaručujú dostupnosť, presnosť, úplnosť, spoľahlivosť alebo časovú aktuálnosť informácií týkajúcich sa cenných papierov, údajov o polohe alebo iných údajov zobrazených ktoroukoľvek Službou. Finančné informácie zobrazené akoukoľvek Službou je možné považovať len za všeobecné informácie a nie sú to odporúčania ako investovať. Predtým, ako uskutočníte akékoľvek transakcie s cennými papiermi na základe informácií získaných prostredníctvom Služieb, by ste sa mali poradiť s takým odborníkom na financie a cenné papiere, ktorý môže podľa zákona poskytovať tento druh informácií vo vašej krajine alebo oblasti. Údaje týkajúce sa polohy, získané prostredníctvom ktorejkoľvek Služby, vrátane služby Mapy spoločnosti Apple, sú určené len pre bežnú navigáciu a plánovanie a nie je možné spoliehať sa na ne v situáciách, ktoré vyžadujú presné určenie polohy a kde chybové, nepresné, časovo neaktuálne alebo neúplné informácie môžu viesť k smrti, zraneniu osôb alebo poškodeniu majetku a životného prostredia. Súhlasíte s tým, že výsledky prijaté v službe Mapy sa môžu odlišovať od aktuálnych podmienok na cestách alebo v teréne kvôli faktorom, ktoré môžu ovplyvniť presnosť dát služby Mapy, vrátane no nevynímajúc počasie, premávku a geopolitické udalosti. Pri používaní navigácie z dôvodu vlastnej bezpečnosti vždy venujte pozornosť dopravnému značeniu a aktuálnym podmienkam na ceste. Dodržiavajte zásady bezpečného šoférovania a dopravné predpisy a vezmite na vedomie, že na navigačných trasách pre peších sa nemusia vždy nachádzať chodníky alebo iné komunikácie pre chodcov.

(h) Ak sa rozhodnete odosielať obsah prostredníctvom Služieb, prehlasujete, že vlastníte všetky práva alebo ste autorizovaný alebo máte právo na jeho odosielanie takéhoto obsahu a že takýto obsah neporušuje žiadne zmluvné podmienky vzťahujúce sa na Služby. Súhlasíte s tým, že Služby obsahujú zákonom chránený obsah, informácie a materiály, ktoré vlastní spoločnosť Apple, vlastníci stránok a ich držitelia licencií, a že sú chránené príslušnými zákonmi na ochranu intelektuálneho duševného vlastníctva a ďalšími zákonmi vrátane (okrem iného) autorských práv. Súhlasíte s tým, že nebudete používať tento zákonom chránený obsah, informácie ani materiály žiadnym spôsobom s výnimkou toho, ktorý pripúšťa používanie Služieb, ani akýmkoľvek iným spôsobom, ktorý odporuje podmienkam uvedeným v tejto Licencii alebo ktorý narúša práva súvisiace s duševným vlastníctvom tretej strany alebo spoločnosti Apple. Žiadna časť Služieb nesmie byť reprodukovaná akýmkoľvek spôsobom v akejkoľvek podobe. Súhlasíte s tým, že nebudete upravovať, prenajímať, požičiavať, predávať, distribuovať ani vytvárať odvodené diela založené na Službách akýmkoľvek spôsobom a nebudete zneužívať Služby akýmkoľvek neoprávneným spôsobom vrátane prenosu vírusov, červov, trójskych koní a podobného škodlivého softvéru a tiež vrátane neoprávneného prieniku alebo preťažovania kapacity siete. Ďalej súhlasíte s tým, že nebudete využívať Služby akýmkoľvek spôsobom na obťažovanie, urážanie, sledovanie, zastrašovanie, hanobenie ani na akékoľvek iné zasahovanie do práv inej strany a že spoločnosť Apple v žiadnom prípade nenesie zodpovednosť za takéto vaše používanie Služieb, ani za akékoľvek správy alebo prenosy, ktoré vám budú doručené pri používaní Služieb a ktorých obsah vás obťažuje, zastrašuje, hanobí, je pohoršujúci alebo nelegálny.

(i) Navyše Služby a Materiály tretích strán, ku ktorým môžete pristupovať alebo na ne odkazovať zo zariadenia, prípadne ich zobrazovať na zariadení, nie sú dostupné vo všetkých krajinách, oblastiach alebo jazykoch. Spoločnosť Apple netvrdí, že takéto Služby a Materiály tretích strán sú vhodné alebo dostupné na používanie na akomkoľvek konkrétnom mieste. V rozsahu, v akom sa rozhodnete využívať a pristupovať k takýmto Službám a Materiálom tretích strán, tak robíte z vlastnej vôle a nesiete zodpovednosť v súlade s akýmikoľvek platnými zákonmi, vrátane (ale nielen) miestnych zákonov a zákonov týkajúcich sa súkromia a zhromažďovania dát. Pri zdieľaní alebo synchronizácii fotiek prostredníctvom vášho zariadenia sa s vašimi fotkami môžu preniesť aj metadáta vrátane informácií o mieste a čase fotografovania a informácií o hĺbke fotografie. Prijímanie a uchovávanie takýchto metadát spoločnosťou Apple je súčasťou používania Služieb Apple (ako je iCloud Fotoknižnica) na zdieľanie alebo synchronizáciu fotiek. Spoločnosť Apple a držitelia licencií Apple si vyhradzujú právo zmeniť, pozastaviť, odstrániť alebo zablokovať prístup ku ktorejkoľvek Službe kedykoľvek a bez predchádzajúceho upozornenia. Spoločnosť Apple nebude za žiadnych okolností zodpovedná za odstránenie alebo zablokovanie prístupu k akýmkoľvek Službám. Spoločnosť Apple môže tiež kedykoľvek a bez predchádzajúceho upozornenia zaviesť obmedzenia vzťahujúce sa na používanie alebo pristupovanie k určitým Službám

6. Ukončenie. Táto licencia je platná až do jej ukončenia. Práva, ktoré sú vám vyhradené touto licenciou, automaticky a bez upozornenia od spoločnosti Apple zanikajú, alebo inak prestávajú byť účinné v prípade, že porušíte ktorúkoľvek z podmienok uvedených v tejto Licencii. Po skončení platnosti tejto Licencie by ste mali zastaviť akékoľvek používanie Apple softvéru. Časti 4, 5, 6, 7, 8, 9, 12 a 13 pretrvávajú aj po akejkoľvek uvedenej forme zrušenia tejto Licencie.

7. Zrieknutie sa záruk
7.1  Ak ste zákazník - spotrebiteľ (niekto, kto používa Apple softvér pre súkromné účely), je možné, že na základe práv a zákonov krajiny pobytu sa na vás nebudú vzťahovať nasledovné obmedzenia. Ak sa chcete dozvedieť viac o vašich právach, kontaktujte miestnu organizáciu, ktorá má na starosti poradenstvo pre spotrebiteľov.

7.2   TÝMTO VYJADRUJETE SVOJ VEDOMÝ SÚHLAS S TÝM, ŽE V ROZSAHU POVOLENOM PRÍSLUŠNÝMI ZÁKONMI JE POUŽÍVANIE APPLE SOFTVÉRU A AKÝCHKOĽVEK SLUŽIEB, KTORÉ SÚ VYKONÁVANÉ APPLE SOFTVÉROM ALEBO KU KTORÝM PROSTREDNÍCTVOM APPLE SOFTVÉRU PRISTUPUJETE, NA VAŠE VLASTNÉ RIZIKO A ZODPOVEDNOSŤ ZA TIETO RIZIKÁ TÝKAJÚCE SA USPOKOJIVEJ KVALITY, VÝKONNOSTI, PRESNOSTI A VÝKONU JE NA VÁS

7.3   APPLE SOFTVÉR A SLUŽBY SÚ DO MAXIMÁLNEJ MIERY POVOLENEJ ZÁKONOM POSKYTOVANÉ „TAK AKO SÚ“ A „AKO SÚ DOSTUPNÉ“ SO VŠETKÝMI NEDOSTATKAMI A BEZ AKEJKOĽVEK ZÁRUKY. APPLE A JEJ POSKYTOVATELIA LICENCIÍ (PRE ÚČELY ČASTÍ 7 A 8 SÚHRNNE NAZÝVANÍ „APPLE“) SA TÝMTO ZRIEKAJÚ VŠETKÝCH ZÁRUK A PODMIENOK TÝKAJÚCICH SA APPLE SOFTVÉRU A JEHO SLUŽIEB, ČI UŽ PRIAMO VYJADRENÝCH, IMPLICITNÝCH ALEBO ZÁKONNÝCH, VRÁTANE, ALE NIELEN IMPLICITNÝCH ZÁRUK A/ALEBO PODMIENKY PREDAJNOSTI, USPOKOJIVOSTI KVALITY, VHODNOSTI PRE KONKRÉTNY ÚČEL POUŽITIA, PRESNOSTI, NERUŠENÉHO POUŽÍVANIA A NEPORUŠOVANIA PRÁV TRETÍCH STRÁN

7.4   APPLE NERUČÍ ZA PRERUŠENIE VÁŠHO PÔŽITKU Z APPLE SOFTVÉRU A JEHO SLUŽIEB, ANI ZA TO, ŽE FUNKCIE, KTORÉ ZAHŔŇA, ALEBO SLUŽBY, KTORÉ VYKONÁVA ALEBO POSKYTUJE, BUDÚ SPĹŇAŤ VAŠE POŽIADAVKY. APPLE TIEŽ NERUČÍ ZA TO, ŽE CHOD APPLE SOFTVÉRU A JEHO SLUŽIEB BUDE NIČÍM NEPRERUŠENÝ ALEBO BEZCHYBNÝ, ŽE AKÁKOĽVEK SLUŽBA BUDE POSKYTOVANÁ NEUSTÁLE, ŽE CHYBY V TOMTO APPLE SOFTVÉRI ALEBO JEHO SLUŽBÁCH BUDÚ OPRAVENÉ, ANI ZA TO, ČI BUDE TENTO APPLE SOFTVÉR KOMPATIBILNÝ ALEBO SPOLUPRACUJÚCI SO SOFTVÉROM, APLIKÁCIAMI ALEBO SLUŽBAMI TRETÍCH STRÁN. INŠTALÁCIA TOHTO APPLE SOFTVÉRU MÔŽE OVPLYVNIŤ DOSTUPNOSŤ A POUŽITEĽNOSŤ SOFTVÉRU, APLIKÁCIÍ ALEBO SLUŽIEB TRETÍCH STRÁN, AKO AJ PRODUKTOV A SLUŽIEB SPOLOČNOSTI APPLE

7.5   ĎALEJ SÚHLASÍTE S TÝM, ŽE APPLE SOFTVÉR A JEHO SLUŽBY NIE SÚ URČENÉ ALEBO VHODNÉ NA POUŽITIE V SITUÁCIÁCH ALEBO PROSTREDÍ, V KTOROM ZLYHANIE, ČASOVÉ PRESTOJE, CHYBY ALEBO NEZROVNALOSTI V OBSAHU, DÁTACH ALEBO INFORMÁCIÁCH ČERPANÝCH Z APPLE SOFTVÉRU ALEBO JEHO SLUŽIEB MÔŽU VIESŤ K SMRTI, OSOBNÉMU ZRANENIU ALEBO ŤAŽKÉMU FYZICKÉMU POŠKODENIU, ČI POŠKODENIU ŽIVOTNÉHO PROSTREDIA, BEZMEDZNE ZAHŔŇAJÚC OBSLUHOVANIE NUKLEÁRNYCH ZARIADENÍ, VZDUŠNEJ NAVIGÁCIE ALEBO KOMUNIKAČNÝCH SYSTÉMOV, RIADENIE VZDUŠNEJ PREVÁDZKY, SYSTÉMY PRE PODPORU ŽIVOTNÝCH FUNKCIÍ A SYSTÉMY RIADENIA ZBRANÍ

7.6   ŽIADNA ÚSTNA ALEBO PÍSOMNÁ INFORMÁCIA, KTORÚ POSKYTNE SPOLOČNOSŤ APPLE ALEBO JEJ AUTORIZOVANÝ ZÁSTUPCA, NESLÚŽI AKO ZÁRUKA. AK SA UKÁŽE, ŽE SÚ APPLE SOFTVÉR ALEBO JEHO SLUŽBY CHYBNÉ, CELKOVÉ NÁKLADY NA VŠETKU POTREBNÚ ÚDRŽBU, OPRAVY ALEBO NÁPRAVY SÚ VO VAŠEJ VLASTNEJ RÉŽII. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYŇATIE IMPLICITNÝCH ZÁRUK ALEBO OBMEDZENÍ NA UPLATNITEĽNÉ ZÁKONOM URČENÉ SPOTREBITEĽSKÉ PRÁVA, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ

8. Obmedzenie zodpovednosti. AŽ DO ROZSAHU NEZAKÁZANÉHO PRÍSLUŠNÝM ZÁKONOM SPOLOČNOSŤ APPLE, JEJ DCÉRSKE SPOLOČNOSTI, AGENTI ANI RIADIACI PRACOVNÍCI NEZODPOVEDAJÚ ZA OSOBNÉ ZRANENIA ALEBO AKÉKOĽVEK NÁHODNÉ, ZVLÁŠTNE, NEPRIAME ALEBO AKÉKOĽVEK SÚVISIACE POŠKODENIA, BEZMEDZNE ZAHŔŇAJÚC POŠKODENIA KVÔLI STRATE ZISKOV, POŠKODENIE ALEBO STRATU DÁT, CHYBU PRI POSIELANÍ ALEBO PRIJÍMANÍ DÁT (VRÁTANE, OKREM INÉHO, INŠTRUKCIÍ PRE KURZY, ÚLOH A MATERIÁLOV), PRERUŠENIE OBCHODU ALEBO AKÉKOĽVEK ĎALŠIE OBCHODNÉ UJMY ALEBO STRATY VZNIKNUTÉ Z ALEBO VZŤAHUJÚCE SA NA VAŠE POUŽÍVANIE ALEBO VAŠU NESCHOPNOSŤ POUŽÍVAŤ APPLE SOFTVÉR A JEHO SLUŽBY ALEBO AKÝKOĽVEK SOFTVÉR, APLIKÁCIE ALEBO SLUŽBY TRETÍCH STRÁN SPOJENÉ S APPLE SOFTVÉROM ALEBO SLUŽBAMI SPÔSOBENÉ AKÝMKOĽVEK SPÔSOBOM A BEZ OHĽADU NA TEÓRIU O ZODPOVEDNOSTI (PROSTREDNÍCTVOM ZMLUVY, SPORU ALEBO INAK) A AJ V PRÍPADE, ŽE BOLA SPOLOČNOSŤ APPLE O TÝCHTO MOŽNÝCH UJMÁCH UPOVEDOMENÁ. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYLÚČENIE ALEBO OBMEDZENIE ZODPOVEDNOSTI ZA OSOBNÉ ZRANENIE ALEBO NÁHODNÉ ČI SÚVISIACE UJMY, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ. Výška odškodného v rámci zodpovednosti spoločnosti Apple voči vašim stratám (iná, než vyžadovaná uplatniteľným zákonom v prípadoch osobného zranenia) nemôže v žiadnom prípade presiahnuť dvestopäťdesiat dolárov (250,00 USD). Predchádzajúce obmedzenia platia aj v prípade, že vyššie uvedená náprava nesplní svoj pôvodný účel.

9. Digitálne certifikáty. Apple softvér zahŕňa funkcie, ktoré mu umožňujú prijímať digitálne certifikáty vydané či už spoločnosťou Apple, alebo tretími stranami. ZA ROZHODOVANIE O SPOĽAHLIVOSTI CERTIFIKÁTU, VYDANÉHO SPOLOČNOSŤOU APPLE ALEBO TREŤOU STRANOU, STE PLNE ZODPOVEDNÍ VY. DIGITÁLNE CERTIFIKÁTY POUŽÍVATE NA VLASTNÚ ZODPOVEDNOSŤ. SPOLOČNOSŤ APPLE NEPOSKYTUJE ŽIADNE ZÁRUKY, VYSLOVENÉ ANI IMPLICITNÉ, NA PREDAJNOSŤ ALEBO VHODNOSŤ PRODUKTU PRE KONKRÉTNE POUŽITIE, PRESNOSŤ, BEZPEČNOSŤ A NEPORUŠOVANIE PRÁV TRETEJ STRANY VZHĽADOM NA DIGITÁLNE CERTIFIKÁTY

10. Kontrola exportu. Apple Softvér nesmiete používať ani inak exportovať či reexportovať iným spôsobom, ako povoľuje zákon USA a zákony jurisdikcií, v ktorých bol Apple Softvér zaobstaraný. Apple Software sa, okrem iného, osobitne nesmie exportovať ani reexportovať (a) do ktorýchkoľvek krajín, na ktoré USA uvalili embargo, ani (b) žiadnej osobe uvedenej na zozname Specially Designated Nationals ministerstva financií USA alebo na zozname Denied Persons List alebo Entity List ministerstva obchodu USA, prípadne na akomkoľvek inom zozname zakázaných strán. Používaním Apple softvéru vyjadrujete a zaručujete sa, že sa nenachádzate v žiadnej z týchto krajín ani na žiadnom takomto zozname. Tiež sa zaväzujete, že nebudete Apple softvér používať na žiaden účel, ktorý by bol zakázaný zákonmi Spojených štátov amerických, čo zahŕňa predovšetkým, ale nielen vyvíjanie, navrhovanie, výrobu alebo produkciu riadených striel a nukleárnych, chemických alebo biologických zbraní.

11. Koncoví užívatelia v štátnej správe. Apple softvér a súvisiaca dokumentácia sú „komerčnými položkami“, pričom tento pojem je definovaný v americkej Zbierke federálnych predpisov 48 C.F.R. §2.101 a pozostáva z „komerčného počítačového softvéru“ a „dokumentácie ku komerčnému počítačovému softvéru“, pričom tieto pojmy sa spomínajú v uvedenej Zbierke 48 C.F.R. §12.212 alebo 48 C.F.R. §227.7202, podľa príslušnosti. V súlade so Zbierkou federálnych predpisov 48 C.F.R. §12.212 alebo 48 C.F.R. §227.7202-1 až 227.7202-4, podľa príslušnosti, komerčný počítačový softvér a dokumentácia ku komerčnému počítačovému softvéru sú licencované americkým vládnym užívateľom (a) len ako komerčné položky a (b) len s tými právami, ktoré boli udelené všetkým ostatným bežným koncovým užívateľom v súlade s tu uvedenými zmluvnými podmienkami. Ešte nepublikované práva sú vyhradené podľa autorského práva Spojených štátov amerických.

12. Kontrolné zákony a oddeliteľnosť. Táto licencia bude spravovaná a vykladaná v súlade so zákonmi štátu Kalifornia s výnimkou konfliktu právnych princípov. Táto licencia by nemala byť riadená Dohodou Spojených národov o zmluvách o medzinárodnom predaji tovarov, ktorých aplikácia je jasne vylúčená. Ak ste spotrebiteľ s pobytom v Spojenom kráľovstve, bude táto licencia podliehať miestnym zákonom a jurisdikcii miesta vášho pobytu. Ak z akýchkoľvek príčin vznesie súd kompetentného právneho systému námietku neuplatniteľnosti akejkoľvek klauzuly, alebo prehlási jej časť za právne neúčinnú, zvyšok tejto Licencie zostáva v plnej platnosti a moci

13. Kompletná dohoda; úradný jazyk. Táto licencia utvára celú dohodu medzi vami a spoločnosťou Apple vzťahujúcu sa na používanie Apple softvéru a nahrádza všetky predošlé a súčasné dohody, týkajúce sa tejto veci. Žiadne dodatky ani modifikácie tejto Licencie nebudú záväzné, pokiaľ nebudú v písomnej forme a podpísané spoločnosťou Apple. Preklad tejto licencie do akéhokoľvek jazyka vznikol na základe lokálnych požiadaviek a v prípade nezhody medzi anglickou a neanglickou verziou platí pôvodná anglická verzia v rozsahu, aký povoľujú miestne právne normy.

14. Informácie o tretích stranách. Časti Apple softvéru môžu používať alebo zahŕňať softvér tretích strán a iný materiál chránený autorskými právami. Informácie, licenčné podmienky a vzdanie sa nároku na takéto materiály sú obsiahnuté v elektronickej dokumentácií k Apple softvéru a vaše použitie takýchto materiálov podlieha ich vlastným zmluvným podmienkam. Použitie služby Google Safe Browsing Service podlieha servisným podmienkam Google (https://www.google.com/intl/sk/policies/terms/) a ochrane súkromia Google (https://www.google.com/intl/sk/policies/privacy/).

15. Používanie formátu MPEG-4; poznámka o štandarde H.264/AVC
(a) Apple Softvér spadá pod licenciu MPEG-4 Systems Patent Portfolio Licence na kódovanie v súlade so štandardami systému MPEG-4 s výnimkou tých prípadov, keď je na kódovanie potrebná ďalšia licencia a platba za licenčné poplatky v súvislosti s (i) dátami uloženými alebo replikovanými na fyzických médiách, za ktoré sa platí na základe jednotlivých titulov alebo (ii) dátami, za ktoré sa platí na základe jednotlivých titulov a ktoré sa koncovému užívateľovi posielajú na trvalé uloženie alebo používanie. Takúto dodatočnú licenciu je možné získať od spoločnosti MPEG LA, LLC. Ďalšie podrobnosti nájdete na webovej stránke https://www.mpegla.com.

(b) Apple Softvér obsahuje funkcie kódovania a/alebo dekódovania videa vo formáte MPEG-4. Apple softvér spadá pod licenciu MPEG-4 Visual Patent Portfolio Licence pre zákaznícke osobné a nekomerčné používanie (i) kódovania videa v súlade so štandardom MPEG-4 Visual Standard (“MPEG-4 Video”) a/alebo (ii) dekódovania MPEG-4 videa, ktoré bolo zakódované užívateľom vykonávajúcim osobnú a nekomerčnú aktivitu a/alebo takého videa, ktoré bolo získané od poskytovateľa video obsahu viazaného licenciou MPEG LA na poskytovanie MPEG-4 videí. Pre žiadne iné použitie sa licencia nevydáva alebo nepovoľuje. Ďalšie informácie vrátane informácií, ktoré súvisia s propagačným, interným alebo komerčným použitím a s licencovaním, je možné získať od MPEG LA, LLC. Viac informácií nájdete na stránke https://www.mpegla.com

(c) Apple softvér obsahuje funkcionalitu pre kódovanie a/alebo dekódovanie formátu AVC, komerčné používanie H.264/AVC vyžaduje ďalšie licencovanie a zároveň platí nasledujúce ustanovenie: FUNKČNOSŤ AVC V RÁMCI APPLE SOFTVÉRU JE TU LICENCOVANÁ LEN PRE OSOBNÉ A NEKOMERČNÉ POUŽITIE ZÁKAZNÍKOM NA (i) KÓDOVANIE VIDEA V SÚLADE SO ŠTANDARDOM AVC („AVC VIDEO“) A/ALEBO (ii) DEKÓDOVANIE VIDEA, KTORÉ BOLO ZAKÓDOVANÉ ZÁKAZNÍKOM VYKONÁVAJÚCIM OSOBNÉ A NEKOMERČNÉ AKTIVITY, A/ALEBO AVC VIDEA, KTORÉ BOLO ZÍSKANÉ OD LICENCOVANÉHO POSKYTOVATEĽA AVC VIDEÍ. INFORMÁCIE TÝKAJÚCE SA OSTATNÝCH POUŽITÍ A LICENCIÍ JE MOŽNÉ ZÍSKAŤ OD MPEG LA L.L.C. POZRI https://www.mpegla.com

16. Obmedzenia vyhľadávacej služby Yahoo. Použitie vyhľadávacej služby Yahoo dostupnej cez program Safari je viazané licenciou len v nasledovných krajinách a regiónoch: Argentína, Aruba, Austrália, Rakúsko, Barbados, Belgicko, Bermudy, Brazília, Bulharsko, Kanada, Kajmanské ostrovy, Čile, kontinentálna Čína, Hongkong, Taiwan, Kolumbia, Cyprus, Česká republika, Dánsko, Dominikánska republika, Ekvádor, El Salvádor, Fínsko, Francúzsko, Nemecko, Grécko, Grenada, Guatemala, Maďarsko, Island, India, Indonézia, Írsko, Taliansko, Jamajka, Japonsko, Litva, Lotyšsko, Luxembursko, Malajzia, Malta, Mexiko, Holandsko, Nový Zéland, Nikaragua, Nórsko, Panama, Peru, Filipíny, Poľsko, Portugalsko, Portoriko, Rumunsko, Singapur, Slovenská republika, Slovinsko, Južná Kórea, Španielsko, Sv. Lucia, Sv. Vincent, Švédsko, Švajčiarsko, Thajsko, Bahamy, Trinidad a Tobago, Turecko, Spojené kráľovstvo, Uruguaj, Spojené štáty americké a Venezuela.

17. Upozornenie ohľadom Microsoft Exchange. Licencia Microsoft Exchange mailu v Apple softvéri je poskytovaná len na bezdrôtovú synchronizáciu dát, akými sú emaily, kontakty, kalendáre a úlohy, medzi vaším zariadením a serverom Microsoft Exchange alebo iným serverovým softvérom licencovaným firmou Microsoft za účelom implementácie protokolu Microsoft Exchange ActiveSync.

EA1636
25.06.2019

————————————
Dodatočné podmienky a ustanovenia pre funkciu Apple Pay

Tieto Dodatočné podmienky a ustanovenia pre funkciu Apple Pay (tieto „Dodatočné zmluvné podmienky“) dopĺňajú Apple softvérovú licenčnú zmluvu („Licencia“). Vaše používanie funkcie Apple Pay (v rámci tejto licencie ďalej len „Funkcia“) sa riadi podmienkami Licencie aj týmito Dodatočnými zmluvnými podmienkami. Pojmy uvedené v týchto Dodatočných zmluvných podmienkach so začiatočným veľkým písmenom majú významy stanovené v Licencii.

1. Prehľad a obmedzenia používania

Apple Pay vám umožňuje: 

•     ukladať virtuálne formy kreditných, debetných a predplatených kariet vrátane kreditných, debetných, predplatených kariet a hotovostných kariet Apple Pay, ktoré sú podporované funkciou Apple Pay („Podporované platobné karty“) a používať podporované zariadenia na uskutočňovanie bezkontaktných platieb na vybraných miestach alebo v rámci aplikácií či na webových stránkach
•     využívať vernostné karty a darčekové poukazy uložené v aplikácii Wallet („Karty podporované funkciou Apple Pay“ a spoločne s Podporovanými platobnými kartami „Podporované karty“) na uskutočňovanie bezkontaktných transakcií s vernostnými kartami a darčekovými poukazmi vo vybraných obchodoch v rámci bezkontaktnej platby prostredníctvom funkcie Apple Pay
•     odosielať platby osobné platby iným užívateľom služby Apple Pay.   

Funkcie Apple Pay Apple softvéru môžu byť dostupné iba vo vybraných oblastiach, iba pre vybraných vydavateľov kariet, finančné inštitúcie a obchodníkov. Funkcie sa môžu líšiť v závislosti od oblasti, vydavateľa a predajcu.

Na používanie funkcie Apple Pay musíte mať podporovanú kartu. Podporované karty sa môžu z času na čas meniť. Okrem toho, ak chcete používať platby medzi osobami, musíte mať hotovostnú kartu Apple Pay

Podporované platobné karty a platby medzi osobami sú za účelom využívania týchto funkcií spojené s účtom Apple ID prihláseným do iCloudu. Podporované karty sú k dispozícii len pre osoby vo veku 13 rokov a viac a na túto funkciu sa môžu vzťahovať ďalšie vekové obmedzenia zo strany iCloudu alebo Podporovanej karty, ktorú sa pokúšate použiť. Hotovostná karta Apple Pay a možnosť odosielať a prijímať platby medzi osobami sú k dispozícii iba pre užívateľov, ktorí majú minimálne 18 rokov.

Funkcia Apple Pay je určená pre vašu osobnú potrebu, pričom používať môžete iba svoje vlastné Podporované karty. Ak používate podporovanú firemnú kartu, vyhlasujete, že to robíte na základe povolenia svojho zamestnávateľa, a že máte oprávnenie zaviazať svojho zamestnávateľa k týmto podmienkam používania a k všetkým transakciám, na ktoré sa vzťahuje používanie tejto funkcie. Ak odosielate alebo prijímate platbu medzi osobami, vyhlasujete, že to robíte pre svoje osobné a nekomerčné použitie

Súhlasíte s tým, že funkciu Apple Pay nebudete používať na nelegálne ani podvodné účely ani na žiadne iné účely, ktoré zakazuje Licencia a tieto Dodatočné zmluvné podmienky. Súhlasíte ďalej s tým, že funkciu Apple Pay budete používať v súlade s platnými zákonmi a predpismi. Súhlasíte s tým, že nebudete zasahovať ani narúšať službu funkcie Apple Pay (vrátane prístupu k službe prostredníctvom akýchkoľvek automatizovaných prostriedkov), ani žiadne servery či siete pripojené k službe, ani žiadne zásady, požiadavky alebo smernice pre siete pripojené k službe (vrátane akéhokoľvek neoprávneného prístupu, používania alebo monitorovania dát alebo prenosov v týchto sieťach)

2. Vzťah spoločnosti Apple s vami

Funkcia Apple Pay vám umožňuje vytvárať virtuálne formy vašich Podporovaných kariet na vašom podporovanom zariadení. Spoločnosť Apple však platby ani transakcie s neplatobnými kartami (ako je pripísanie alebo čerpanie kreditu), nespracúva ani neprijíma, nedrží ani netransferuje vaše finančné prostriedky a nemá ani žiadnu inú kontrolu nad platbami, vráteniami, refundáciami, odmenami, oceneniami, zľavami ani inými obchodnými aktivitami, ktoré súvisia s používaním tejto funkcie

Používanie Podporovaných kariet a ich používanie v spojení s funkciou Apple Pay bude podliehať zmluvným podmienkam, ktoré ste zrejme uzavreli s vydavateľom karty. Podobne bude aj účasť v ľubovoľnom vernostnom programe alebo programe darčekových poukazov a používanie Kariet podporujúcich Apple Pay v spojení s Apple Pay podliehať zmluvným podmienkam daného obchodníka.

Hotovostná karta Apple Pay a možnosť odosielať a prijímať platby medzi osobami sú k dispozícii iba v Spojených štátoch a sú to služby poskytované spoločnosťou Green Dot Bank, ktorá je členom FDIC. Keď zapnete tieto funkcie v rámci Apple Pay, otvárate si účet v banke Green Dot Bank a pri odosielaní a prijímaní platieb medzi osobami, alebo keď vkladáte alebo vyberáte peniaze zo svojej hotovostnej karty Apple Pay, Green Dot Bank bude zodpovedná za prijímanie alebo odosielanie peňažných prostriedkov danej osobe. Finančná inštitúcia zodpovedná za ponuku hotovostných platieb Apple Pay a platieb medzi osobami sa môže meniť a vaše používanie týchto funkcií podlieha príslušným zodpovedajúcim pravidlám a podmienkam

Nič, čo je uvedené v Licencii alebo týchto Dodatočných zmluvných podmienkach, nemení podmienky akýchkoľvek zmlúv držiteľa karty, užívateľa alebo obchodníka, pričom takými podmienkami sa bude naďalej riadiť používanie príslušnej Podporovanej karty alebo platby medzi osobami a ich virtuálna forma na vašom zariadení.  Súhlasíte s tým, že spoločnosť Apple nie je zmluvnou stranou vašich zmlúv držiteľa karty alebo obchodníka a že spoločnosť Apple nie je zodpovedná za (a) obsah, presnosť ani nedostupnosť akýchkoľvek platobných kariet, vernostných kariet, darčekových poukazov, komerčných aktivít, transakcií ani nákupov pri využívaní funkčnosti funkcie Apple Pay, (b) proces poskytovania kreditu či posudzovanie nároku naň, (c) pripisovanie alebo uplatňovanie odmien či uloženej hodnoty v rámci programov obchodníkov, (d) financovanie či dobíjanie predplatených kariet, (e) odosielanie alebo prijímanie platieb medzi osobami ani (f) vkladanie, uplatňovanie alebo vyberanie peňažných prostriedkov z hotovostnej karty Apple Pay

Vo veci akýchkoľvek sporov alebo otázok týkajúcich sa platobných kariet, vernostných kariet, darčekových poukazov alebo súvisiacich komerčných aktivít kontaktujte vydavateľa karty alebo príslušného obchodníka. Ohľadne otázok týkajúcich sa hotovostnej karty Apple Pay alebo platieb medzi osobami sa obráťte na Podporu spoločnosti Apple.

3. Ochrana osobných údajov

Funkcia Apple Pay vyžaduje pre správne fungovanie informácie z vášho zariadenia. Okrem toho, keď používate svoju hotovostnú kartu Apple Pay, alebo keď odosielate alebo prijímate platby medzi osobami, zhromažďujú sa dodatočné informácie o vašich transakciách a tieto sa uchovávajú pre účely správy vášho účtu, prevencie pred podvodnými praktikami z dôvodu štátnej regulácie. Viac informácií o dátach, ktoré sú zhromažďované, používané alebo zdieľané počas používania Apple Pay, hotovostnej karty Apple Pay alebo platieb medzi osobami v službe Apple Pay nájdete v informáciách O Apple Pay a súkromí (ktoré nájdete v časti Wallet a Apple Pay na zariadení alebo v aplikácii Watch na spárovanom zariadení) alebo na stránke https://www.apple.com/privacy/. Používaním týchto funkcií vyjadrujete svoj súhlas s tým, že spoločnosť Apple, jej pobočky a zástupcovia môžu s cieľom poskytovania funkcií Apple Pay prenášať, zhromažďovať, spravovať, spracovávať a využívať všetky vyššie uvedené informácie.

4. Zabezpečenie; Stratené alebo deaktivované zariadenia

Funkcia Apple Pay uchováva virtuálne formy vašich Podporovaných kariet a je potrebné, aby bola chránená rovnako, ako chránite svoju hotovosť alebo svoje fyzické kreditné, debetné, predplatené, vernostné karty alebo darčekové poukazy. Poskytnutím hesla z vášho zariadenia tretej strane alebo umožnením tretej strane pridávať odtlačky prstov na používanie Touch ID alebo zapnutím Face ID môžete danej tretej strane umožniť vykonávanie platieb, posielanie, vyžiadanie alebo prijímanie platieb medzi osobami, vyberanie finančných prostriedkov z vašej hotovostnej karty Apple Pay alebo pripisovanie a čerpanie odmien alebo kreditu prostredníctvom Apple Pay na vašom zariadení. Za zabezpečenie svojho zariadenia a hesla zodpovedáte výlučne vy. Súhlasíte s tým, že spoločnosť Apple nenesie žiadnu zodpovednosť za stratu vášho zariadenia ani za stratu prístupu k vášmu zariadeniu. Súhlasíte s tým, že spoločnosť Apple nenesie žiadnu zodpovednosť v prípade, že vykonáte nepovolené úpravy Apple softvéru (napríklad formou nazývanou „jailbreak“).

Možno bude potrebné, aby ste zapli ďalšie bezpečnostné opatrenia, ako je napríklad dvojfaktorová autentifikácia pre vaše Apple ID, za účelom prístupu ku konkrétnym funkciám Apple Pay, vrátane hotovostných kariet Apple Pay a platbám medzi osobami pomocou Apple Pay. Ak následne tieto bezpečnostné funkcie odstránite, môže sa stať, že ku konkrétnym funkciám Apple Pay už nebudete mať prístup
  
Ak svoje zariadenie stratíte alebo vám boli odcudzené, pričom máte zapnutú funkciu Nájsť môj iPhone, môžete sa pomocou nej pokúsiť pozastaviť možnosť platieb pomocou virtuálnych Podporovaných platobných kariet alebo možnosť odosielať platby medzi osobami na danom zariadení tým, že prepnete zariadenie do režimu Stratené. Svoje zariadenie môžete aj vymazať, pričom dôjde k pokusu o pozastavenie možnosti vykonávania platieb pomocou virtuálnych Podporovaných platobných kariet a platieb medzi osobami na vašom zariadení a pokusu o odstránenie Kariet podporovaných funkciou Apple Pay. Zároveň by ste mali kontaktovať vydavateľa vašich Podporovaných platobných kariet a obchodníka, ktorý vydal vaše Karty podporované funkciou Apple Pay, ako aj spoločnosť Apple v prípade, že ide o hotovostnú kartu Apple Pay a zamedzili tak neoprávnenému prístupu k vašim Podporovaným kartám.

Ak spoločnosti Apple nahlásite podvodnú alebo nepovolenú aktivitu, alebo ak má spoločnosť Apple podozrenie na takúto aktivitu, súhlasíte s tým, že budete so spoločnosťou Apple spolupracovať na akomkoľvek vyšetrovaní a že použijete všetky nami stanovené opatrenia na zamedzenie podvodom.

5. Obmedzenie zodpovednosti

S VÝNIMKOU ZRIEKNUTÍ SA ZÁRUK A OBMEDZENIA ZODPOVEDNOSTI UVEDENÉHO V LICENCII SPOLOČNOSŤ APPLE NENESIE ŽIADNU ZODPOVEDNOSŤ ZA NÁKUPY, PLATBY, TRANSAKCIE ANI INÉ KOMERČNÉ AKTIVITY REALIZOVANÉ POUŽITÍM FUNKCIE APPLE PAY, PRIČOM SÚHLASÍTE S TÝM, ŽE PRI RIEŠENÍ AKÝCHKOĽVEK OTÁZOK ALEBO SPOROV V SÚVISLOSTI SO SVOJIMI PODPOROVANÝMI KARTAMI, PLATBAMI MEDZI OSOBAMI A SÚVISIACIMI KOMERČNÝMI AKTIVITAMI SA BUDETE RIADIŤ VÝLUČNE ZMLUVAMI, KTORÉ MÔŽETE MAŤ UZATVORENÉ S VYDAVATEĽOM KARTY, S PLATOBNOU SIEŤOU, FINANČNÝMI INŠTITÚCIAMI ALEBO S PREDAJCOM.

————————————
OZNAMY SPOLOČNOSTI APPLE
Ak vás spoločnosť Apple potrebuje kontaktovať ohľadom vášho produktu alebo účtu, budete oboznámení emailom. Týmto dávate svoj súhlas s tým, že akékoľvek z týchto oznamov, ktoré vám zašleme, budú v súlade s nárokmi na právoplatnú oprávnenú komunikáciu.